གང་ལྟར་ཡང་།རོང་བོ་དགོན་པའི་གྲྭ་གཞོན་ཚོ་གཞུང་ལམ་སྟེང་བུད་སྟེ།གོམས་པ་འགའ་སྤོས་བའི་མཚམས་སུ་ངེད་ཅག་གི་རྩ་བའི་བླ་མ་གསེར་ཁྲི་རྡོ་རྗེ་འཆང་ཚང་གི་གཉེར་བ་ཨ་ཁུ་སྒོ་མེ་ལགས།གང་ཞིག་ནས་ཕེབས་པ་ཡང་མ་ཤེས་བར་ཁོའི་ལག་ཏུ་ཁ་བཏགས་དཀར་པོ་ཞིག་བཟུང་སྟེ།ང་ཚོའི་མདུན་དུ་སླེབས་ནས་བཀག་སྟེ།གསེར་ཁྲི་རྡོ་རྗེ་འཆང་ཚང་དང་རེབ་གོང་མི་དམངས་སྤྱི་ལ་ཐུགས་སེམས་ཞིག་བཞེས་རོགས།དེ་རིང་འདི་ལྟར་སོང་ན་དོན་རྐྱེན་ཆེན་པོ་འབྱུང་ངེས་ཡིན་པས།རེབ་གོང་མི་དམངས་དང་གསེར་ཁྲི་རྡོ་རྗེ་འཆང་ཚང་ལས་སླ་བོ་འདུག་ཐབས་ཡོད་ནི་མ་རེད་ཞེས་གསུངས་ཞོར་དུ།ཁོའི་ལག་གི་ཁ་བཏགས་ངའི་ལག་ཏུ་འཇོག་བར་དུ་ང་རང་གྲྭ་མང་གི་མདུན་དུ་ཅི་ལྟར་སླེབས་ཡོད་པ་ཡང་མ་ཤེས་ལ།དེ་བར་དུ་ངའི་འགྲམ་དུ་ཡོད་པའི་དེང་སང་དགའ་བྱང་ཀླུ་འབུམ་དུ་བཞུགས་པའི་དགེ་བཤེས་ལྷ་རམས་པ་ཆོས་གྲགས་ལགས་ཡོད་པ་ཡང་དོན་སྣང་འབྱུང་མི་འདུག